DA Den Europæiske Unions Tidende CE 84/286

(2004/C 84 E/0332)

SKRIFTLIG FORESPØRGSEL E-4020/03

af Margrietus van den Berg (PSE) til Kommissionen

(9. januar 2004)

Om: Congo-bækkenet

På mødet i Europa-Parlamentets Udvalg om Udvikling og Samarbejde den 2. december 2003 redegjorde Henri Djombo, minister for forstvæsen og miljø (Congo), indledningsvis for Republikken Congos miljøprogram (som medfinansieres af Den Europæiske Union), og især for miljøbevarelsen i Congobækkenet. Herefter blev der vist en film om dette emne.

1. I hvilken udstrækning er disse smukke ord reelt blevet omsat i praksis?

2. Hvad er midlerne fra Den Europæiske Union nøjagtigt afsat til?

3. Hvorfor er bidraget fra Den Europæiske Union blevet mindsket?

Svar afgivet på Kommissionens vegne af Poul Nielson

(10. marts 2004)

På mødet i Europa-Parlamentets Udvalg om Udvikling og Samarbejde den 2. december 2003 redegjorde den congolesiske minister for forstvæsen og miljø, Henri Djombo, indledningsvis for Republikken Congos miljøprogram (som medfinansieres af Den Europæiske Union), og især for miljøbevarelsen i Congobækkenet. Herefter blev der vist en film om dette emne.

Kommissionen finansierer miljøaktiviteter i Congo gennem det regionale program for bevarelse og rational udnyttelse af økosystemer i Centralafrikas skove (ECOFAC). Den congolesiske del af programmet omfatter hovedsageligt nationalparken Odzala (13 500 km2) i det nordlige Congo. Kommissionen forventer, at programmet, som i øjeblikket er i sin tredje fase, fortsætter. Der er afsat såvel regionale som nationale midler til formålet. Man forbereder i øjeblikket den fjerde fase, som er fastsat til at begynde i starten af 2005. I øvrigt er man ved at forberede et særprogram for Congo om udnyttelse af fredede områder, som finansieres med midler fra det nationale vejledende program (2 mio. EUR).

De EU-midler, Congo (Brazzaville) direkte og/eller indirekte modtager på miljøområdet, anvendes først og fremmest til:

— drift af nationalparken Odzala (vedligeholdelse af infrastrukturerne, udstyr til personale og diverse anlæg, — overvågning og kontrol af dyrebestanden, overvågning og bekæmpelse af krybskytteri, udvikling af økoturisme)

— gennemførelse af udviklingsaktiviteter til fordel for befolkningen langs floden samt gennemførelse af en af de tre dele af programmet for mikroprojekter under 8. EUF

— uddannelse af ledere og lokale ansatte

— institutionel støtte såvel nationalt som regionalt gennem netværket af beskyttede områder i Centralafrika (RAPAC)

— drift af produktionsskove i partnerskab med tømmerselskaberne.

Målt i procent er EU's bidrag til dette program større end under tidligere EUF-programmer, nemlig 25 % af det regionale vejledende program for Centralafrika, hvilket svarer til 14 mio. EUR. Målt i absolutte tal er bidraget imidlertid mindre, når man tager i betragtning, at det samlede beløb, regionen modtager under 9. EUF, er lavere end tidligere, da Den Demokratiske Republik Congo nu henhører under regionerne Østafrika (Comesa (1), IGAD (2), COI (3), EAC (4)) og det sydlige Afrika (SADC) (5). Der vil imidlertid også blive ydet bidrag fra de nationale vejledende programmer, nemlig 3,3 mio. EUR til Gabon, 4 mio. EUR til Cameroun og 2 mio. EUR (skal bekræftes) til Congo (Brazzaville). Det er vanskeligt at forestille sig et regionalt program uden Den Demokratiske Republik Congos deltagelse, når man tager landets betydning for skovene i Congo-bækkenet i betragtning. Derfor er det en forudsætning, at man yder regional finansiering til Den Demokratiske Republik Congo. Landet har da også søgt om støtte (10 mio. EUR) fra de vejledende programmer for det østlige og sydlige Afrika. IRCC (6) i Østafrika har givet tilsagn om at yde 5 mio. EUR i støtte under forudsætning af, at SADC yder et tilsvarende beløb. Sidstnævnte organisations svar er for øjeblikket negativt, hvilket gør det umuligt for Den Demokratiske Republik Congo at deltage i det regionale program. Den Demokratiske Republik Congo har gentaget sin anmodning til SADC, og man forventer, at der bliver truffet en afgørelse i starten af marts, når det næste ministerrådsmøde i SADC finder sted. I tilfælde af et positivt svar vil det absolutte beløb til den fortsatte bevarelse af skovøkosystemer i Centralafrika være af samme størrelsesorden som under tidligere faser. Det vil gøre det muligt for Den Demokratiske Republik Congo at deltage i lokale aktiviteter og partnerskaber i forbindelse med det politiske initiativ »Congo Basin Forest Partnership«.

(1) Fællesmarkedet for Det Østlige og Sydlige Afrika.

(2) Den Mellemstatslige Organisation for Udvikling.

(3) Kommissionen for Det Indiske Ocean.

(4) Det Østafrikanske Fællesskab.

(5) Fællesskabet for det Sydlige Afrikas Udvikling.

(6) Det tværregionale koordineringsudvalg.